  ИА «Удмуртия» 31-тӥ куартолэзьысен 14-тӥ инвожоозь Удмуртиын тылпулэсь утиськонъя нимысьтыз режим ужалоз. 30-тӥ куартолэзе со сярысь ивортэ улосвыл тӧролэн но кивалтэтлэн пресс-службазы. Соин валче нюлэсъёсын тылскем понна штрафлэн быдӟалаез нимаз адямиослы 5 сюрс манетозь будэтэмын, интыужо муртъёслы 40 сюрс манетозь но юридик огазеяськонъёслы 500 сюрс манетозь. Та вакытэ тылскемъёс ӝуатаны чутрак лэзьымтэ. «Тылпулэсь утиськонъя нимысьтыз режим дыръя Удмуртиысь Нюлэс возёсъя министерство МЧС-лэн элькунъя Валтӥсь управлениеныз ӵош нунал ӵоже нюлэсъёсты чакланэз кужмоятозы, пожарно-химической станциослэсь но диспетчер ёзэсъёслэсь уен-нуналэн ужзэс радъялозы», — верамын ивортонын. Интыысь аскивалтон ёзэсъёслы гуртъёс но нюлэсъёс вискын музъемез гырыны ӵектэмын. Озьы ик гуртъёсты калыкен но доброволецъёсын чакланэз радъяны куремын. Элькунысь нюлэсъёсын тылпулэсь утиськонъя нимысьтыз режим кутэмын куазез эскерисьёслэн нырысь чакланъёссыя. Со дыр кузьгес но луыны быгатоз, валэктӥзы иворъёсъя «Удмуртия» агентстволы нюлэс возёсъя министерствоын. Тегъёс: МЧС тылпу Удмуртия нюлэсвозёс кивалтэт гужем  